Komisijos Reglamentas (EEB) Nr. 1776/92
1992 m. birželio 30 d.
dėl grūdų ir ryžių produktų saugojimo muitinės sandėliuose prieš eksportą
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2727/75 dėl bendro grūdų rinkos organizavimo [1] su paskutiniais pakeitimais, padarytais Reglamentu (EEB) Nr. 674/92 [2], ir ypač į jo 16 straipsnio 6 dalį,
atsižvelgdama į 1976 m. birželio 21 d. Tarybos reglamentą (EEB) Nr. 1418/76 dėl bendro ryžių rinkos organizavimo [3] su paskutiniais pakeitimais, padarytais Reglamentu (EEB) Nr. 674/92, ir ypač į jo 17 straipsnį,
atsižvelgdama į 1988 m. liepos 25 d. Tarybos reglamentą (EEB) Nr. 2503/88 dėl muitinės sandėlių [4], ir ypač į jo 18 straipsnį,
kadangi muitinės sandėliuose laikomų produktų atžvilgiu gali būti atliekami tik Komisijos reglamento (EEB) Nr. 3665/87 [5] 28 straipsnio 4 dalyje išvardyti standartiniai veiksmai; kadangi kiekvienam sektoriui turi būti nustatyti visi kiti leistini veiksmai;
kad būtų efektyviau panaudojami turimi sandėliavimo pajėgumai, turėtų būti leista sandėliuoti daugiau negu vieną tam tikrų javų ir ryžių sektoriaus partiją toje pačioje siloso duobėje ar sandėlyje, jei tos partijos yra priskirtos tai pačiai grąžinamųjų išmokų nomenklatūros subpozicijai;
kadangi tam, kad galima būtų aiškiai identifikuoti intervencijai skirtus grūdus, neturėtų būti leidžiama juos sandėliuoti kartu su Bendrijos grūdais, gautais iš laisvos rinkos;
kadangi šiuo reglamentu numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Produktų, išvardytų Reglamento (EEB) Nr. 2727/75 1 straipsnio a, b ir c dalyse, produktų, kuriems priskirti 1102 ir 1107 KN kodai, ir produktų, išvardytų Reglamento (EEB) Nr. 1418/76 1 straipsnio a dalyje, kurie, vadovaujantis muitinės sandėliavimo arba laisvosios zonos tvarka, laikomi nesupakuoti, siekiant pagal Tarybos reglamento (EEB) Nr. 565/80 [6] reikalavimus iš anksto gauti grąžinamąją išmoką, atžvilgiu gali būti atliekami ne tik veiksmai, išvardyti Reglamento (EEB) Nr. 3665/87 28 straipsnio 4 dalyje, šie produktai taip pat gali būti laikomi toje pačioje sandėliavimo vietoje kartu su kitais produktais, kurie yra priskirti tai pačiai grąžinamųjų išmokų nomenklatūros subpozicijai, pasižymi tomis pačiomis techninėmis charakteristikomis ir kurie taip pat atitinka reikalavimus, keliamus produktams, už kuriuos skiriamos eksporto grąžinamosios išmokos ir kuriems taikoma Reglamento (EEB) Nr. 3665/87 arba Reglamento (EEB) Nr. 565/80 nustatyta tvarka.
Tačiau intervenciniai produktai gali būti laikomi tik su intervenciniais produktais.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 1992 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. birželio 30 d.